মুহাম্মদ ইবনে সিরিন

থাম্ব|উনার নামের আরবি ক্যালিওগ্রাফি
**মুহাম্মদ ইবনে সিরিন** () ছিলেন ৮ম শতাব্দীর একজন তাবিঈ। তিনি সাহাবি আনাস ইবনে মালিকের সমসাময়িক ছিলেন। তিনি একজন প্রসিদ্ধ হাদিস বর্ণনাকারী ছিলেন। কেউ কেউ তাকে স্বপ্নের ব্যাখ্যাকারী বলে দাবি করেন; যদিও অনেকে মনে করেন যে, তাঁর নামে এমন একাধিক গ্রন্থ মিথ্যাভাবে ছড়ানো হয়েছে। একসময় ইউরোপীয় লেখকরা ধারণা করতেন যে, তিনি ও আখমেত ইবনে সেয়িরিম নামে পরিচিত ব্যক্তিটি একই। পরবর্তীতে গবেষণার মাধ্যমে এই ধারণাটি আর গ্রহণযোগ্য বলে মনে করা হয় না। বিশেষ করে গবেষক মারিয়া মাভরৌদি তাঁর গবেষণায় দেখান যে,।এই দুই ব্যক্তি আসলে একই নন এবং তাদের পরিচয় ভিন্ন। তাঁর বিশ্লেষণ ও ঐতিহাসিক প্রমাণের ভিত্তিতে আধুনিক গবেষকরা এখন মনে করেন যে, পূর্বের এই ধারণাটি ভুল ছিল।

## জীবনী
ইয়াহিয়া গৌদা রচিত একটি স্বপ্নতত্ত্ব বিষয়ক গ্রন্থে উল্লেখ করা হয়েছে যে, স্বপ্নব্যাখ্যার অন্যতম বিখ্যাত ব্যক্তিত্ব আবু বকর মুহাম্মাদ ইবনে সিরিন আল-আনসারি (৩৩–১১০ হি; ৬৫৪–৭২৮ খ্রি.) বসরায় জন্মগ্রহণ করেন। তাঁর জন্ম সাল ছিল ৬৫৪ খ্রিস্টাব্দ, যা নবি মুহাম্মাদের মক্কা থেকে মদিনায় হিজরতের ৩৩তম বছর ছিল। খলিফা উসমানের শাসনামল শেষ হওয়ার প্রায় দুই বছর আগে তাঁর জন্ম হয়।

ইবন সিরিনের পিতার নাম ছিল মুহাম্মদ এবং উপাধি ছিল আবু বকর। তিনি সেই সকল বন্দীর একজন ছিলেন, যাদের মুসলিম সেনাপতি খালিদ বিন ওয়ালিদ আইন তামুরের যুদ্ধের পর বন্দী করে মদিনায় নিয়ে আসেন। তিনি মূলত একজন তামার কারিগর ছিলেন এবং ইরাকের বাগদাদের দক্ষিণ-পূর্বে অবস্থিত জিরজায়া নামক শহরের বাসিন্দা ছিলেন। এই এলাকাতেই ১২ হিজরি সালে একটি গুরুত্বপূর্ণ যুদ্ধ সংঘটিত হয়।

এনসাইক্লোপিডিয়া অফ ইসলামের তথ্য অনুযায়ী, ইবনে সিরিনের মাতা সাফিয়া ছিলেন খলিফা আবু বকরের এক দাসী বা সেবিকা। মুসলিম সমাজে তিনি এতটাই সম্মানিত ছিলেন যে, তাঁর মৃত্যুর সময় তাঁর জানাজা ও দাফনের অনুষ্ঠানে বিশেষ মর্যাদাপূর্ণ উপস্থিতি দেখা যায়। বলা হয়, তাঁর মৃতদেহ গোসল ও কাফনের কাজে নবি মুহাম্মাদের তিনজন স্ত্রী অংশগ্রহণ করেন। এছাড়া বদরের যুদ্ধে অংশ গ্রহণকারী আঠারোজন প্রবীণ যোদ্ধা (বদরী সাহাবি) তাঁর দাফনে উপস্থিত ছিলেন। তাঁর জানাজার নামাজ পড়ান সাহাবি উবাই ইবনে কাব।

আরো উল্লেখ করা হয়, খলিফা উমর ইবনুল খাত্তাব তাঁকে সম্ভবত প্রসিদ্ধ সাহাবি আনাস বিন মালিকের কাছে উপহার হিসেবে পাঠান। অন্য একটি মত অনুযায়ী, প্রথমে তাঁকে মধ্য এশিয়ার বুখারা অঞ্চলের ব্যক্তি তালহা আল-বুখারির কাছে পাঠানো হয় এবং পরে তিনি তাঁকে আনাস ইবনে মালিকের কাছে প্রদান করেন।

## অবদান
তার নামে সম্বন্ধিত গ্রন্থগুলোর মধ্যে সবচেয়ে উল্লেখযোগ্য একটি হলো "*স্বপ্নের ব্যাখ্যা"* (ড্রিমস অ্যান্ড ইন্টার্প্রিটেশস)। প্রখ্যাত গ্রন্থপঞ্জিকার লেখক ইবমে উল্লেখ করেন যে, তিনি “তাবির আল-রু’ইয়া” নামের একটি গ্রন্থের রচয়িতা ছিলেন। তবে এই গ্রন্থটি সম্ভবত “মুনতাখাবুল কালাম ফি তাফসির আল-আহলাম” (স্বপ্ন-ব্যাখ্যার একটি সংক্ষিপ্ত নির্দেশিকা) নামক আরেকটি বই থেকে আলাদা অথবা সেটির সংক্ষিপ্ত সংস্করণ হতে পারে। এই গ্রন্থটি ১২৮৪ হিজরিতে মিশরের বুলাক অঞ্চলে প্রথমবার মুদ্রিত হয়। পরে এটি ভারতীয় উপমহাদেশের বিভিন্ন শহরেও প্রকাশিত হয়; যেমন ১৮৭৪ সালে লখনৌতে এবং ১২৯৬ হিজরিতে মুম্বাই শহরে। পরে আরব বিশ্বের নানা স্থানে বিভিন্ন শিরোনামে গ্রন্থটি বহুবার পুনর্মুদ্রিত হয়। তার স্বপ্নব্যাখ্যা বিষয়ক আরেকটি গুরুত্বপূর্ণ সংস্করণ হলো মিশরীয় ও পারস্যের স্বপ্নসংক্রান্ত ব্যাখ্যার একটি বিরল ইতালীয় সংস্করণ। এটি লাতিন ভাষায়  অনূদিত এক গ্রন্থ থেকে ইতালীয় ভাষায় অনুবাদ করা হয়। এর ভূমিকায় অনুবাদক আলেসান্দ্রো বিকারিয়াকে উদ্দেশ্য করে বলেন যে, মূল গ্রন্থের অনেক স্বপ্নের ব্যাখ্যাই তিনি বাদ দিয়েছেন। কারণ, সেসব স্বপ্নের অধিকাংশই মানুষের গভীর বিষণ্নতা অথবা অশুভ আত্মার প্রভাবে সৃষ্টি হয়েছে বলে মনে করা হয়। দুর্ভাগ্যজনকভাবে, এসব গ্রন্থের মূল আরবি, গ্রিক ও লাতিন ভাষার পাঠ আজ আর পাওয়া যায় না। বর্তমানে যে ইতালীয় সংস্করণটি উল্লেখ করা হয়, তা ষোড়শ শতাব্দীতে প্রকাশিত তিনটি ইতালীয় সংস্করণের দ্বিতীয়টি। বাকি দুটি সংস্করণ প্রকাশিত হয় যথাক্রমে ১৫২৫ ও ১৫৫১ সালে।

## আরো দেখুন

* মধ্যযুগের ইসলামে মনোবিজ্ঞান

## তথ্যসূত্র


## সূত্র

* 
* 
* 

## বহিঃসংযোগ

* Ibn Sirin Dictionary Of Dreams

বিষয়শ্রেণী:ইরাকি লেখক
বিষয়শ্রেণী:মুজাদ্দিদ
বিষয়শ্রেণী:৭ম শতাব্দীর আরব ব্যক্তি
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:৬৫৩-এ জন্ম
বিষয়শ্রেণী:৭২৮-এ মৃত্যু
বিষয়শ্রেণী:বসরার ব্যক্তি
বিষয়শ্রেণী:তাবেয়ী
বিষয়শ্রেণী:হাদিস বর্ণনাকারী তাবেয়ী